Krydset ved Kastetvej og Badehusvej var spærret fredag eftermiddag efter et uheld. En mand er stukket af fra uheldet.

Et færdselsuheld i Aalborg fredag eftermiddag betød, at trafikanter måtte køre en omvej. En lysstander var blevet ramt i krydset ved Kastetvej og Badehusvej, og krydset blev spærret. Derfor bad politiet trafikanter om at finde alternative veje. Uheldet skete, da en bilist ville overhale i krydset. Bilisten kørte ind i en anden bil og en cyklist under overhalingen. Cylisten kom lettere til skade. Indsatslederen på stedet oplyser, at en mand er stukket af fra stedet, og at den involverede bil muligvis er stjålet. TV2 Nords mand på stedet oplyser klokken 19.25, at der er gang i et kæmpe arbejde på stedet, hvor 10-15 personer hjælper til. Kommunen forsøger at lave lys, mens beredskabsfolk rydder op. Klokken 19.50 meddeler politiet i en pressemeddelelse, at krydset er åbent igen.